संकटा र एपीएफ भिड्ने
जिल्लाको कोल्हुवामा जारी राइनो संरक्षण गोल्डकप फुटबलको फाइनलमा संकटा क्लब र विभागीय टोली एपीएफले प्रतिस्पर्धा गर्ने भएका छन् । मंगलबार कास्की ११ लाई पराजित गर्दै एपीएफ उपाधि नजिक पुगेको हो । खेलको १४ औं मिनेटमा युवराज खड्का गोल गर्दै एपीएफलाई अग्रता दिलाए । 
नवलपरासी — जिल्लाको कोल्हुवामा जारी राइनो संरक्षण गोल्डकप फुटबलको फाइनलमा संकटा क्लब र विभागीय टोली एपीएफले प्रतिस्पर्धा गर्ने भएका छन् । मंगलबार कास्की ११ लाई पराजित गर्दै एपीएफ उपाधि नजिक पुगेको हो । खेलको १४ औं मिनेटमा युवराज खड्का गोल गर्दै एपीएफलाई अग्रता दिलाए । लगातार कास्कीलाई दबाबमा राखेको एपीएफबाट ४४ औ मिनेटमा नवीन लामाले एक गोल गरे । दोस्रो हाफको अन्तिम मिनेटमा रन्जन विष्टले गोल गर्दै टोलीलाई ३–० को विजय दिलाए । उपाधि भिडन्त बिहीबार हुनेछ । एपीएफका प्रशिक्षक रत्नकाजी मर्हजनले फाइनलका लागि नयाँ रणनीति तय गर्ने बताए । ‘संकटा बलियो टिम हो त्यसैले उपाधि भिडन्त निकै रोचक हुनेछ,’ उनले भने, ‘प्रतिस्पर्धिको कमजोरी पक्ष राम्रोसँग बुझेकाले सोहीअनुसार खेलमा प्रस्तुत हुनेछौं ।’ यो सिजन एपीएफ र संकटा कुनै पनि प्रतियोगितामा भिडेका छैनन् । गत वर्ष ६ खेलमा संकटाले तीन जित, एपीएफले दुई जित र एउटा खेल बराबरी भएको थियो । राइनो गोल्डकप विजेताले ५ लाख २५ हजार ५ सय ५५ रुपैयाँ जित्नुका साथै एक दिनको होमस्टेमा बास, चितवन राष्ट्रिय निकुञ्जको अवलोकन भ्रमण गर्नेछ । उपविजेताले २ लाख ५० हजार ५ सय ५५ रुपैयाँ प्राप्त गर्नेछ ।